Diari Oficial de la Generalitat Valenciana


Sumari del DOGV 4246, del 10-05-2002 (2002/4502)

Informació pública de la denegació de l'obertura i classificació com a establiment turístic a Maison de Venus 1998, SL, situat a la carretera nacional 340, Km. 147 de Vinaròs.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   4246

Data del DOGV
:   10-05-2002

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2002/4502


Organisme emissor
:   Agència Valenciana del Turisme

Tipus de document
:   Anunci

Informació pública de la denegació de l'obertura i classificació com a establiment turístic a Maison de Venus 1998, SL, situat a la carretera nacional 340, Km. 147 de Vinaròs. [2002/S4502]
  
Per no haver estat possible notificar de forma personal i directa a l'interessat la resolució del director de l'Àrea de Producte de l'Agència Valenciana del Turisme, de data 5 de febrer de 2002, recaiguda en l'expedient d'obertura de l'establiment Maison de Venus, es publica en el Diari Oficial de la Generalitat Valenciana, a efectes del que disposa l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 22 d'abril de 2002.- El director de l'Àrea de Producte: Víctor Yepes Piqueras.
  
«Vista la sol·licitud d'obertura i classificació de l'establiment denominat Maison de Venus, 1998, SL presentada pel senyor Joaquín Moreira Ferreira, en representació de Maison de Venus 1998, SL, titular d'aquest.
  
Tenint en compte que:
  
Primer. El senyor Joaquín Moreira Ferreira, en representació de Maison de Venus 1998, SL, va sol·licitar, amb data 14 de maig de 2001, l'obertura i la classificació turístiques d'un establiment denominat Maison de Venus, 1998, SL, situat a Vinaròs, carretera nacional 340, km 147.
  
Segon. Examinada la seua sol·licitud es va comprovar l'omissió de la següent documentació preceptiva, per la qual cosa amb data 22 de maig de 2001 el Servei Territorial de Turisme de Castelló va donar, de conformitat amb l'article 71 de la Llei 30/1992, de 26 de novembre, un termini de 10 dies per a remetre-la:
  
1. Relació d'habitacions.
  
2. Certificat de tècnic competent Decret 73/1989 d'Infraestructura.
  
3. Certificat de tècnic competent sobre compliment de la normativa vigent en matèria de protecció contra incendis. Ordres ministerials de 25 de setembre de 1979 i 31 de març de 1980 i CPI/1996.
  
4. Projecte bàsic i d'execució, amb pronunciament sobre compliment Decret 193/1988.
  
5. Certificat expedit per la Conselleria de Medi Ambient sobre qualitat de l'aigua.
  
6. Abans de la posada en funcionament haurà de presentar la llicència municipal d'activitat.
  
7. Estructura de personal i mitjans tècnics.
  
8. Títol que acredita la disponibilitat de l'immoble pel titular.
  
Tercer. Girada visita d'inspecció amb data 7 de juny de 2001, per la inspecció del Servei Territorial de Turisme de Castelló, es va emetre un informe que textualment indica:
  
«En el moment de la visita l'establiment es troba tancat al públic en general.
  
 S'anuncia a l'exterior com a club.
  
Una persona que diu ser l'encarregat manifesta que l'establiment es troba tancat i que no hi ha ningú que puga atendre aquesta inspecció ni que puga facilitar telèfons de contacte.
  
L'encarregat manifesta que no hi ha res a l'interior i no pot mostrar-me'l, però per aquesta inspecció s'observa en les finestres que deuen correspondre a les habitacions, no menys de quatre dones que s'amaguen en saber-se vistes.»
  
Quart. Transcorregut el termini concedit sense que l'interessat haja aportat la totalitat de la documentació requerida, amb data 19 de juny de 2001, se li va comunicar la paralització de l'expedient, i se li va concedir de conformitat amb l'article 92 de la Llei 30/1992, un termini de tres mesos per a reprendre la tramitació, i se li comunica que transcorregut el mencionat termini es procedirà a resoldre la caducitat del citat procediment, i s'arxivarà l'expedient.
  
Cinqué. A la vista de l'anterior, es va sol·licitar un informe al comandant de lloc de la Guàrdia Civil de Vinaròs que ens va informar que el citat establiment funciona com a discoteca, si bé la seua comesa real és com a club de cambreres. A més, en un informe de 25 de setembre de 2001 indica que aquest té obertes diligències prèvies per un presumpte delicte de prostitució i contra els drets dels treballadors, per la qual cosa el club Venus, pertanyent a l'empresa Maison de Venus 1988, SL, situat en el km 1053,800 de la N-340 (antic km 147 de la mencionada carretera) es troba clausurat i precintat per ordre judicial.
  
Sisé. Amb dates 18 de juliol i 17 d'octubre de 2001, es van realitzar noves visites per la Inspecció, comprovant en ambdues ocasions que l'establiment es trobava tancat per Ordre Judicial, per la qual cosa no es va poder lliurar el certificat relatiu a la caducitat de l'expedient.
  
Seté. El que reflecteixen els antecedents anteriors suposa una transgressió de l'article 1 del Decret 153/1993, de 17 d'agost, regulador dels establiments hotelers a la Comunitat Valenciana.
  
Fonaments de dret
  
Primer. L'article 2 de la Llei 3/1998, de 21 de maig, de la Generalitat Valenciana, que estableix que la llei esmentada s'aplicarà en tot el territori de la Comunitat Valenciana, a les persones físiques o jurídiques que realitzen una activitat turística a la Comunitat Valenciana i als establiments turístics en què es preste aquesta activitat.
  
Els articles 3 i 4 de la citada Llei que estableixen «l'activitat turística és la portada a terme per les empreses i professions turístiques, realitzant actuacions tendents a procurar el descobriment, conservació, promoció, coneixement i gaudi dels serveis turístics?», «Són empreses turístiques les persones físiques o jurídiques que realitzen una activitat l'objecte de la qual siga la prestació de qualsevol dels serveis enumerats en l'article anterior.
  
Es consideren establiments turístics, els locals o instal·lacions oberts al públic i preparats de conformitat amb la normativa si és procedent aplicable, en els quals les empreses turístiques presten algun o alguns dels seus serveis».
  
L'article 7 d'aquesta estableix que «Són empreses d'allotjament turístic aquelles que des d'un establiment obert al públic es dediquen, de manera professional, habitual i mitjançant preu, a proporcionar habitació a les persones, amb prestació o sense d'altres serveis de caràcter complementari.»
  
Segon. L'article 1.1 del Decret 153/1993, que estableix «queden subjectes al present decret les empreses i establiments que, dins de l'àmbit territorial de la Comunitat Valenciana, es dediquen a prestar de forma professional i habitual allotjament mitjançant preu, d'acord amb les especificacions que es determinen en aquesta norma i disposicions de desplegament, tinguen o no altres serveis de caràcter complementari, i que es denominaran establiments hotelers.
  
Dels antecedents de fet es constata que l'activitat que es desenrotlla en l'establiment Maison de Venus, no és la d'allotjament turístic, tal com es defineix en la llei i decret citats.
  
Pel que s'ha exposat, en virtut de les atribucions legalment atribuïdes pel Decret 45/1996, de 25 de març (DOGV de 28.03.1996), resolc:
  
Denegar l'obertura i classificació com a establiment turístic a Maison de Venus 1998, SL, situat a la carretera nacional 340, km 147 de Vinaròs.
  
El que es notifica de conformitat amb el que disposen els articles 58 i 59 de la Llei de Règim Jurídic de les Administracions Públiques i del Procediment Administratiu Comú, de 26 de novembre de 1992.
  
Contra la present resolució, que no posa fi a la via administrativa, podrà interposar-se recurs d'alçada davant del president executiu de l'Agència Valenciana del Turisme, en el termini d'un mes, comptador des de l'endemà de la notificació d'aquesta, de conformitat amb el que estableixen els articles 114 i 115 en relació amb el 48.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener, de modificació de la Llei 30/1992.